
La editura CECCAR a apărut lucrarea 

„Standardul profesional nr. 37: 
Misiunea de evaluare a întreprinderii. Ghid de aplicare”
 Editura CECCAR oferă profesionişilor din domeniul economic o nouă lucrare din „Colecţia Standarde Profesionale” - Standardul profesional nr. 37: Misiunea de evaluare a întreprinderii. Ghid de aplicare” - adresată atât experţilor evaluatori, cadrelor universitare şi cercetătorilor sferei economice, cât şi celor care se pregătesc pentru acest domeniu. 
Structurată pe trei capitole majore, Standardul profesional nr. 37, Ghidul pentru aplicarea Standardului profesional nr. 37 şi Normele generale de bază aplicabile tuturor misiunilor expertului contabil, lucrarea reprezintă un instrument de lucru flexibil, dar mai ales o bază fundamentală pentru orice expert evaluator. 
Cei interesaţi de aprofundarea domeniului, dar şi cei aflaţi la început de drum, găsesc toate informaţiile necesare procesului de evaluare a unei întreprinderi. Ghidul abordează informaţii despre normele de comportament profesional al expertului evaluator de întreprinderi, normele de lucru şi normele de raportare, dar şi despre Principii de Practică a Evaluării şi Codul etic al expertului evaluator.
Un capitol este consacrat recomandărilor emise în sprijinul experţilor evaluatori. Sunt prezentate în detaliu recomandarea privind metodologia standard de evaluare economică şi financiară a întreprinderii, cea privind structura standard a Raportului de evaluare economică şi financiară a întreprinderii şi recomandarea privind adoptarea Ghidului pentru întreprinderile mici şi mijlocii. 

Întreaga lucrare are la bază regulile proprii activităţii experţilor contabili, care alcătuiesc cadrul normelor privind evaluarea întreprinderilor, norme în concordanţă cu standardele şi ghidurile profesionale emise de organismul european al profesiei contabile, Federaţia Experţilor Contabili Europeni (FEE). Caracterul aplicativ al lucrării este întregit prin comentariile la normele specifice evaluării, dar şi prin întreaga sa structură concepută ca un îndreptar pentru cei interesaţi de acest domeniu. 
Ghidul poate fi achiziţionat de la filialele CECCAR din ţară şi din Bucureşti. 
